《羊肠河吊古》
明代·祁顺

羊肠之河羊肠坡，山回路转高嵯峨。河中之水有遗恨，触石冲厓生白波。

闻昔蠢苗犯边鄙，封豕长蛇恣吞噬。三军食尽胥沦亡，斗大孤城竟何恃。

元戎率众西南来，威如罴虎声如雷。倒悬欲解一方急，大剪丑类歼渠魁。

柰何将骄师不律，到此仓遑遭覆没。当时积血膏野草，至今白石堆残骨。

山自青青水自流，英雄此恨何时休。古来兵事贵持重，方叔成功有壮犹。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。